Bratislava 18. decembra (TASR) - Hneď dvojnásobnú radosť priniesla v stredu večer speváčka Jana Kirschnerová do bratislavského klubu Babylon. Stálica slovenskej popmusic nielenže potešila svojich priaznivcov prvým väčším koncertom s novými pesničkami z čerstvého albumu Veci čo sa dejú, ale zároveň výťažok zo vstupného asi 200 tisíc korún bol venovaný deťom postihnutým závažným genetickým ochorením cystickou fibrózou.
Na benefičnom koncerte Dúhový most sa Kirschnerová, ako patrónka takzvaných "slaných detí", zúčastňuje pravidelne už päť rokov. Od Klubu cystickej fibrózy preto dostala na znak vďaky kresbu štrnásťročného chlapca, ktorý tento rok svojmu ťažkému ochoreniu podľahol.
Cystická fibróza (CF) je závažné genetické ochorenie, ktoré sa u detí prejavuje veľmi slaným potom. Ide o postihnutie všetkých žliaz s vonkajším vylučovaním. Okrem dýchacej sústavy poškodzuje systém trávenia a pečeň. Jediné, čo neovplyvňuje, je intelekt. Na 2500 narodených detí pripadá jedno s postihnutím na CF. Na Slovensku je podľa štatistických údajov 250 000 osôb - nosičov CF. Dieťa s CF je odkázané na inhalovanie 2- až 5-krát denne, preplachy nosa a na užívanie umelých enzýmov pred každým jedlom. Takýto pacient musí celý život užívať lieky na rozpúšťanie hustých hlienov a rozšírenie priedušiek. Ľudia postihnutí týmto ochorením sa preto dožívajú iba okolo 25 až 30 rokov.
Tohtoročný koncert Dúhový most zorganizoval Klub cystickej fibrózy v spolupráci s Nadáciou pomoc deťom v ohrození.